বৃহস্পতিবার দুপুরে এ খবর ছড়িয়ে পড়ার পর কলম্বোয় অবস্থানরত বাংলাদেশি মিডিয়া পুরোপুরি অবাক। যেখানে ম্যানেজমেন্টের অনুমতি ছাড়া একটি পাতাও নড়ার সুযোগ নেই, সেখানে কিভাবে বাংলাদেশের মিডিয়াকে পাশ কাটিয়ে ভারতীয় মিডিয়ার সঙ্গে কথা বললেন মোস্তাফিজ? বিষয়টি স্পষ্ট হওয়ার জন্য ওই সময় অবশ্য মোস্তাফিজ কিংবা টিম ম্যানেজমেন্টের কাউকে পাওয়া গেলো না। কারণ, এমনিতেই বৃহস্পতিবার ছিল ক্রিকেটারদের ঐচ্ছিক অনুশীলন। মোস্তাফিজ, মুশফিক আর সৌম্য সেই ঐচ্ছিক অনুশীলন করতে এলেও তারা চলে গেছেন ততক্ষণে। কোচ-ম্যানেজার থেকে শুরু করে টিম ম্যানেজমেন্টের যারা মাঠে এলেন তারাও ফিরে গেছেন টিম হোটেলে।